Usporiadanie spoločenských podujatí a rôznych slávností nepatrí iba k zvykom vyššej dobrej spoločnosti, ale veľmi často slúži aj na vytváranie medziľudských vzťahov, ktoré sa premietajú do profesionálneho ale i osobného života. Spoločenské podujatia sú príležitosti, pri ktorých spolu s inými ľuďmi, prežívame nejakú

významnú udalosť. Nie je dôležité iba byť pozvaný, ale v určitých situáciách aj pozývať. Tým sa jednotlivec, alebo korporácia stáva súčasťou určitej skupiny ľudského spoločenstva, ktorá podľa akéhosi nepísaného zákona pociťuje súdržnosť. Pri organizovaní spoločenských podujatí by sa mala rešpektovať ich forma a mali by

sa dodržiavať určité pravidlá. U nás i v iných krajinách patria medzi obvyklé podujatia pracovné raňajky, pracovný obed, pracovná večera, recepcia, čaša vína, koktail party, záhradná slávnosť a v neskorých večerných hodinách je to ples. Čaša vína sa podobá koktailu, môže byť usporiadaná kedykoľvek cez deň. Je to forma

slávnostná, ale organizačne najjednoduchšia. Často sa organizuje pri rozličných prijatiach, blahoželaniach, ale aj pri podpisoch zmlúv. Fakt, že na čašu vína obyčajne bývajú pozývaní len muži a ženy s funkciou, nie manželky, znamená, že ide o formálnu, nie spoločenskú záležitosť. Doba trvania je obmedzená asi na hodinu a

občerstvenie je jednoduché. Servíruje sa šampanské, ale niekedy aj ovocné šťavy, sherry, červené alebo biele víno a pivo. K tomu sa podávajú jednoduché chlebíčky. Hostiteľ stojí po celý čas pri dverách miestnosti, víta hostí a lúči sa s hosťami. Aj keď ide o krátke spoločenské podujatie, je finančne pomerne nenáročné a

jeho príprave treba venovať dostatočnú pozornosť. Koktaily sú spoločenské podujatia, ktoré trvajú asi 2 hodiny. Začiatok býva stanovený medzi piatou a šiestou hodinou popoludní. Usporadúvajú sa pri príležitostiach menšieho významu a môžu byť iba pánske, bez manželiek, alebo aj s manželkami. Na koktaily môžu hostia

prichádzať a odchádzať počas celej doby trvania koktailu, ktorá je vyznačená na pozvánke. Z tohto dôvodu sa hostiteľ zdržuje počas celej doby v blízkosti vstupných dverí, aby mohol hostí privítať, alebo sa s nimi rozlúčiť. Občerstvenie sa len roznáša a je jednoduchšie ako pri recepcii. Čašníci roznášajú rôzne nápoje,

ako sú pivo, víno, šťavy, likéry, a tiež drobné zákusky, ktoré si hostia berú priamo z mís, bez tanierov a príboru. Ponúkajú sa chuťovky, rezané opekané párky a taktiež iné drobné mäsité jedlá na špáradlách, prípadne malé kúsky pečiva. Bufetové stoly sa na tomto podujatí nepripravujú, je však možné, aby mali čašníci misy

s jedlom vopred pripravené na stole v jednej zo spoločenských miestností. Koktaily sú prevažne najlacnejším a najobľúbenejším spoločenským podnikom, na ktorý možno s pomerne malými nákladmi pozvať veľký počet ľudí. Matiné je spoločenské podujatie, ktoré sa uskutočňuje v dopoludňajších hodinách. Tvorí ho často uzavretá

spoločnosť, vystúpenia významných osobností, besedy s novinármi, koncerty alebo vernisáže. Vychádzkové šaty sú v tomto prípade vhodným oblečením. Občerstvenie sa nemusí podávať, prípadne sa podáva len zákusok a nápoj. Zapamätajte si, že ak sa zúčastníte na matiné a pripojíte sa k dvom ľuďom vedúcim dialóg, nikdy sa

nepýtajte na obsah ich hovoru, ak to tak neučinia oni sami. V spoločnosti sa vyhýbajte nepríjemným témam a hovoru o osobách, ktoré nie sú prítomné. Ak sa dostanete na koncert alebo vernisáž výstavy len náhodou a nepoznáte samotného interpreta či autora, vystríhajte sa vyslovovaniu ostrých kritík v blízkosti ľudí,

ktorých nepoznáte. Môže sa stať, že si ich vypočuje umelec sám. V dnešnej spoločnosti, ktorá už dosiahla v mnohých smeroch vynikajúci civilizačný stupeň, sa úplne samozrejme zvyšujú aj požiadavky na kultúru stolovania. K vytvoreniu vhodného prostredia smeruje celková úprava miestnosti a predovšetkým

úprava stola. Miesto stolovania má byť dokonale čisté, dokonale osvetlené, dostatočne vyvetrané s optimálnou teplotou miestnosti. Nábytok a výzdoba majú byť v súlade. Stoličky majú byť primerane vysoké s operadlom. Estetické prestretie stola má byť v každom prípade v súlade s druhom spoločenského podujatia a jedlom, ktoré

bude podávané. Vzhľad a usporiadanie stola nesmie byť na úkor pohodlia hostí. Stôl prikrývame bielym čistým naškrobeným a dobre vyžehleným obrusom, pri menej slávnostných príležitostiach môžeme použiť tiež jemné pastelové obrusy. Základ pekne prestretého stola tvorí vkusné aranžmán porcelánu, skla, príborov, váz alebo

mís s kvetmi, svietnikov a samozrejme už spomínaných obrusov a obrúskov. Najdôležitejší je však stolový servis. Najkrajšou ozdobou stola sú esteticky upravené, správne volené a vhodne rozmiestnené kvety. Každý hosť má pri stole svoje miesto a všetky náležitosti, ktoré k jedlu potrebuje. Vizitka s menom hosťa sa

kladie pred tanier alebo sa oprie o stopku pohára. Z hygienických dôvodov sa nekladie na pohár. Platí, že vždy pre dve osoby sa servíruje jedna soľnička, korenička a špáradlá na zuby, ktorých používanie pri stole však nie je vhodné. Priestor pred tanierom by mal byť najmenej pol metra, najvhodnejšie je trištvrte metra.

Príliš veľká vzdialenosť hostí prispieva často k tomu, že sa cítia osamotení, rozhovory viaznu a vzniká chladná nálada. Tesné rozsadenie prispieva naopak k ľahkému rozviazaniu konverzácie, no hostia si pri jedle často prekážajú. Kvalita jedálenského porcelánu a krása nápojovej súpravy ovplyvňujú tiež náladu hostí.

Ako pri každom spoločenskom styku, tak aj pri spoločenských podujatiach je nevyhnutnosťou každého, správať sa podľa zásad etikety. Rovnako dôležité ako dodržiavanie pravidiel etikety je dôležité aj správne a vhodné oblečenie. Avšak nejde o to používať vo svojom oblečení prehnané módne výstrelky. Tým by ste sa mohli

iba zosmiešniť. Netreba sa však obliekať staromódne. Je nutné mať na zreteli súčasnú módnu líniu, ale bez nápadných, krikľavých prvkov. Oblek musí byť vždy čistý, vyžehlený, musí zodpovedať dobe a príležitosti. Je dôležité, aby mal každý v obliekaní svoj vlastný štýl, vedel, čo mu pristane a volil vhodnú farbu a strih

oblečenia. Oblek by mal byť triezvy, vkusný a nenápadný. V dobrom strihu, jednoduchosti, vypracovaní, zladení farieb a v kvalite materiálu je vždy záruka celkového dobrého oblečenia a elegancie. Takisto treba pamätať na to, aby doplnky, ako sú košeľa, kravata, topánky, ponožky, u žien tiež klobúk, rukavice, kabelka, šperky,

harmonizovali s odevom, ale aj medzi sebou. Celkové oblečenie je určitou vizuálnou vizitkou pri prvých stretnutiach a dojmoch a poukazuje na povahu a konanie každého jednotlivca. Mnohokrát sa práve pôsobením prvého dojmu o človeku otvárajú ďalšie možnosti nadviazania dobrého pracovného, či tiež spoločenského kontaktu.